
Reykjavík, 20. október 2026 

Umsögn um frumvarp til laga um breytingu á lögum um stuðning við rannsóknar- og þróunarverkefni fyrirtækja (áður lög nr. 152/2009)

Inngangur og bakgrunnur höfundar 
Umsögn þessi er lögð fram af Davíð Lúðvíkssyni. Höfundur var einn af helstu hvatamönnum að tilurð og mótun þessa skattalega stuðningskerfis í kjölfar fjármálahrunsins 2008 í starfi sínu sem forstöðumaður stefnumótunar og nýsköpunar hjá Samtökum iðnaðarins (SI). 
Þá tók höfundur við faglegri umsjón og framkvæmd þessarar stuðningsaðgerðar hjá Rannsóknamiðstöð Íslands (Rannís) á árinu 2018 og sinnti því starfi allt til ársins 2026, þegar hann lét af stöfum vegna aldurs eftir 40 ára starf að stefnumótunar, gæða- og nýsköpunarmálum á Íslandi. Umsögnin byggir því á yfirferð á frumvarpinu ásamt áratugareynslu af bæði mótun, framkvæmd og stjórnsýslu laganna.

Almennt um frumvarpið og jákvæðar breytingar 
Fagnað er þeim margþættu umbótum sem frumvarpið felur í sér, s.s. varðandi skýringu mikilvægra hugtaka í lögunum, svo sem „eiganda verkefnis“ og skilgreiningar á styrkhæfum rannsókna- og þróunarkostnaði. Þá ber sérstaklega að fagna aukinni vernd og bættri lagalegri stöðu umsækjenda gagnvart ákvarðanatöku Rannsóknamiðstöðvar Íslands (Rannís), ásamt auknum sveigjanleika varðandi staðfestingu verkefna til allt að fjögurra ára í senn. 
Það eru þó nokkur atriði sem skoða hefði mátt nánar, nú þegar gagngerðar endurbætur eru gerðar á lögunum. 
1. Samræming við norska löggjöf (SkatteFUNN) og nýting ESB/ESA undanþágna (Einkaleyfi) 
Lög nr. 152/2009 voru á sínum tíma byggð að miklu leyti á norskri fyrirmynd (SkatteFUNN). Þótt breytingarnar í frumvarpinu séu skref í rétta átt, hefði mátt nýta tækifærið til að færast enn nær norskri löggjöf þar sem það væri til bóta og nýta svigrúmsreglur í almennu hópundanþágureglugerð ESB/ESA (GBER): 
· Sveigjanlegri umsóknafrestir: Í Noregi er umsóknarferlið opnara yfir árið. Þótt tveir umsóknarfrestir séu skref fram á við, væri enn betra að hafa opnið fyrir umsóknir hvenær sem er á árinu (til ársloka) til að laga stuðningskerfið að raunverulegum þróunarlotum og þörfum umsóknafyrirtækja, þannig að þau séu ekki að missa heil ár út úr stuðningi við mikilvæg þróunarverkefni vegna þröngra umsóknafresta. 
· Kostnaður við öflun og varðveislu einkaleyfa (IPR): Svigrúm GBER-regluverksins heimilar sérstaklega að kostnaður lítilla og meðalstórra fyrirtækja (LMF) við öflun, skráningu og varðveislu einkaleyfa og annarra hugverkaréttinda sé styrkhæfur. Frumvarpið kveður á um kaup á einkaleyfum sé styrkhæfur kostnaður, en skilur áfram eftir óvissu um styrkhæfni kostnaðar við öflun og vernd nýrra einkaleyfa. Nýleg dæmi um verðmætasköpun og sölu á íslenskum tæknifyrirtækjum sýna skýrt fram á hve gríðarleg verðmæti liggja í vernduðum einkaleyfum auk þess að skila miklum skatttekjum til ríkissjóðs.  Það er því full ástæða til að hvetja fyrirtæki til að verja hugverkaréttindi sín, ekki síst lítil og meðalstór fyrirtæki sem gæti skort bolmagn til þess. 

2. Ágallar og athugasemdir við afmörkun á Styrkhæfum kostnaði (9. gr. frumvarps / 10. gr. laga)
· Brottfall kostnaðar vegna afskrifta tækja, búnaðar og húsnæðis: Frumvarpið felur í sér að því er virðist að kostnaður vegna afskrifta tækja, búnaðar og bygginga/lands telst ekki lengur styrkhæfur. Þetta er veruleg þrenging fyrir tæknidrifin nýsköpunarfyrirtæki (t.d. í líftækni, framleiðslu eða orkumálum) sem þurfa að fjárfesta í sérhæfðum innviðum. Skorað er á löggjafann að halda þessum heimildum inni eða skýra betur í samræmi við það sem GBER-reglur ESB heimila. 

3. Hnitmiða þarf kröfur um upplýsingagjöf:
Skýra þarf í reglugerð að einungis sé beðið um hnitmiðaðar lykilupplýsingar til þess að hægt sé að leggja mat á væntingar um þau verðmæti sem verkefninu er ætlað að skapa fyrir umsækjendur og notendur þeirra afurða sem skapaðar eru.  Mikilvægt er að gæta hófs í kröfum um umlýsingar þannig að það eitt og sér dragi ekki úr íþyngjandi kröfur dragi ekki úr vilja og hvata fyrirtækjanna til að sækja um. 

· Skýra þarf kröfu um „viðskiptaáætlun“ og koma í veg fyrir aukna stjórnsýslubyrði
Í 4. gr. og 6. gr. frumvarpsins kemur fyrir hugtakið „viðskiptaáætlun“. Þörf er á að skýra hvort ásetningur löggjafans sé að krefjast aftur fullbúinnar viðskiptaáætlunar fyrir hvert verkefni, eða hvort áfram verði stuðst við þær afmörkuðu lykilupplýsingar sem fram koma í umsóknarferlinu. 
· Hætta á auknu flækjustigi: Ef þetta er ekki skýrt nægilega vel í lögunum eða reglugerð er hætta á að umsækjendur fari aftur að skila inn viðamiklum viðskiptaáætlunum sem auka stjórnsýslubyrði umsækjenda og líka Rannís við yfirferð slíkra áætlana, án þess að tryggt sé að þær veiti Rannís þær upplýsingar sem stofnunin þarf til að meta líkur á árangri og verðmætasköpun. 

Davíð Lúðvíksson

